1Wo'or 'ut, xa rumal u cubibal ka c'ux che i Kajwal Jesucrísto, i Dios 'utz coj rilo; xa rumal i Crísto xka rik i chomarsabal kib ru' i Dios. 2Xa rumal u cubibal ka c'ux-le, oj ocnak che i rutzil i Dios, y coj q'uiji che. Lic coj quicotic man cul ka c'ux che chi 'o na ke che u 'ij u chomal i Dios. 3N-xui ta la ile, xak coj quicot chupam i c'ax chi ca pe pakawi, man keta'am we caka ch'ijo, i c'ax-le cu ya mas u nimal ka c'ux. 4We caka ch'ij tak i c'ax chi ca pe pakawi rumal u cubibal ka c'ux che i Jesucrísto, 'utz 'uri coj ril i Dios. We 'utz coj rilo, cul ka c'ux 'uri che chi caka tij ni 'utz chi u sujum chake. 5I 'utz-le chi koy'em, n-caka sach ta u cubibal ka c'ux che, man lic cakil na. Keta'am chi cakil na, man caka na i c'axnabal u c'ux i Dios pa kanima rumal u Tewal chi u yom chake. 6'Alaj chi c'ax coj u na'o, man i Crísto xcamsaxic tobal ke, are n-ta te coj towic. Xui-ri, are xu rik i 'ij chi u ch'icom i Dios, i Crísto xcamic, tobal que ajmaquib. 7Mi jun craj cu ya rib chi camic, tobal re jun chic, tupu che jun 'utz laj winak. Colo 'o jun, co u c'ux, cu ya na rib chi camic tobal re jun 'utz laj winak. 8Xui-ri, i Crísto xu ya rib chi camic, tobal ke yoj are oj ajmac te'ek. Queje ile, i Dios xu 'alijinsaj u c'axnabal u c'ux chake. 9Rumal i camic-le chi xic'aw wi Jesucrísto, oj 'utz chic chuwach i Dios. Nim i pawor-le u 'anom chake, xui-ri, i mas nim chuwach ile are iri: xak coj u to na chuwach i tojbal mac chi 'o te chakawach. 10O'onom lok oj aj ch'o'oj te'ek ru' i Dios, péro wo'or rumal i camic xic'aw wi i u C'ojol, xka chomaj kib ru' i Dios. N-xui ta la ile xu 'ano, xak coj resaj na chuwach i c'ax chi ca petic, man ire xc'un chic sak chuwach, y wo'or c'aslic. 11Y n-xui ta la ile, lic coj quicot ru' i Dios rumal i Kajwal Jesucrísto. Rumal ire, oj chomam chic ru' i Dios. 12I mac atzalal, are xjekan chuwach i jyub ta'aj, xa jun achi xcojow lok. (Are i Adan xcojow lok.) Rumal i mac atzalal xoc li camic. I camic-le xa 'ax chiquiwach i winak man conojel xe macunic. 13Ujer 'ax que macun wi i winak are c'a maja 'o i 'atbal tzij tz'ibtal rumal i mam Moises. Xui-ri, xe'elok pacha n-ta qui mac, man n-ta 'atbal tzij. 14I mac atzalal 'ax 'o wi are xoc li 'atbal tzij chi tz'ibtal rumal i mam Moises. Rumal-i, ca tijin qui camic i winak c'a chu petic lok che i Adan. Xe camic, tupu n-ta jun tzij xqui kelo pacha xo'on i Adan. I Adan laj ca majaw i jun chi ca c'unic. (Are i xo'on i Adan, xe u maj u q'uial winak; y are xo'on i Jesucrísto, xak xe u maj u q'uial winak.) 15Xui-ri, ile chi xu 'an i Adan n-cu maj taj pacha i xu 'an i Dios chake, man rumal i u mac jun achi (chi Adan), conojel i winak xpe i camic piquiwi. Xui-ri, i Dios xu sipaj i 'elsabal-ke chupam i camic xak rumal xa jun achi, chi are i Jesucrísto; ile lic nim i cu 'ano, man co'on 'utz chique u q'uial winak chuwach i Dios. 16I u mac i Adan chi xu 'ano-le n-cu maj taj pacha i tobal-ke chi Dios cu ya chake, man i xo'on i achi-le, xe u c'okoj conojel i winak rumal jun mac, xa jun, xui-ri, i kelbal chi sak xa sujux chake rumal i Dios, tupu lic q'ui i ka mac ka 'anom. 17We rumal u mac xa jun achi oj 'o pu'ab i camic, xak rumal i rutzil chomal jun chic achi oj 'o pu'ab i c'aslemal. Queje ile coj e'elok, ni'pa yoj chi xya' i nim laj utzil chomal re i Dios chake, xak oj u yijbam chi oj 'utz chuwach ire. 18Xe'el 'uri, i u mac jun achi, xa jun, xu petsaj i tojbal mac piquiwi conojel i winak. Xak queje ile xo'ono i 'utz chi xo'on jun chic achi xu petsaj i 'utz piquiwi conojel i winak. Xu petsaj i cuybal qui mac, chi que c'asi na rumal. 19Je q'ui i winak, ajmaquib xe'elok, rumal u mac i Adan; are u mac ire, xu kelo wach xu bij i Dios che. Xak je q'ui i winak, 'utz que'el na chuwach i Dios rumal wach xu 'an i Crísto; ire xu 'an pacha xu bij i Dios che. 20Are xoc li 'atbal tzij re i mam Moises, xa 'alijin mas i mac atzalal. Xui-ri, tupu xq'uiar i mac atzalal, mas xq'uiar i utzil chomal re i Dios chuwach. 21O'onom lok, xui i mac atzalal xrajawin piquiwi i winak, y xu petsaj i camic piquiwi. Xui-ri wo'or, i utzil chomal re i Dios ca rajawin pakawi, we oj 'utz chic chuwach ire; xak cu ya i ka c'aslemal chi n-ca q'uis taj. Queje ile cu 'an chake rumal i Kajwal Jesucrísto.
ROMANOS 5